אם הלכתם לקולנוע בסוף השבוע האחרון, יש סיכוי סביר מאוד שזה היה בכדי לצפות ביצירה החדשה מבית מארוול ודיסני, שהוא גם הראשון ביקום קולנועי זה בו אשה ניצבת בתפקיד הראשי ובמרכז העניינים – קפטן מארוול.
הסרט שמגיע בתווך בין המאורעות הרי הגורל של הנוקמים: מלחמת האינסוף לבין מה שצפוי לחובבי הקומיקס והקולנוע בנוקמים: סוף המשחק בתוך פחות מחודשיים מתרחש אמנם בשנות התשעים, אך נועד לספק רמזים משמעותיים ודמויות חדשות שיהפכו למרכזיות בתמונת המצב הרחבה של מארוול בשנים הקרובות – כך שניתן להבין מדוע הבאזז סביבו היה גדול מאוד, ומתבטא כעת גם בהכנסות מפלצתיות בסוף השבוע הראשון על המסך הגדול.
ברי לארסון המגלמת את הדמות הראשית וצוות השחקנים שלצידה הצליחו להעיר את הקהל בצפון אמריקה ובעולם כולו משנת החורף ולהביאו אל האקרנים במספרים גדולים מאוד – ונכון לעכשיו נראה כי נתוני הפתיחה עומדים על 153 מיליון דולר בארצות הברית וקנדה בתוך קצת יותר משלושה ימים, בתוספת לכ-300 מיליון דולר בכל שאר העולם וכ-455 מיליון דולר בסך הכל, שהופכים את סוף השבוע הזה לשישי בטיבו אי פעם בעולם הקולנוע, והשני בטיבו עבור העולם של מארוול ודיסני אחרי השיא המטורף של מלחמת האינסוף בשנה שעברה (כ-640 מיליון דולר ברחבי העולם בסוף השבוע הראשון).
המספרים הראשוניים הללו מעמידים את קפטן מארוול בנתיב הבטוח להכנס למועדון היוקרתי של סרטים עם הכנסות של יותר ממיליארד דולר – ומוכיחים שגם אחרי 21 כותרים העניין של הצופים ביקום גיבורי העל הסבוך לא דועך, אלא בדיוק להיפך: צומח ומתעצם.
בסוף חודש אפריל יושק הפרק הרביעי והאחרון ככל הנראה בתת-סדרת הנוקמים, ועם הציפיות הגבוהות והצלחת הענק שיצר הפרק הקודם בתוספת ההצלחה המוגדלת של קפטן מארוול – כל הסימנים מעידים על כך שמתבשל לנו שובר קופות נוסף ויוצא דופן, שיוכל לאיים כמעט על כל שיא קולנועי מודרני.
מוכנים לסוף המשחק? מתכננים לצפות או שכבר צפיתם בקפטן מארוול? שתפו בתגובות!